Pernille Rosenkrantz-Theil (EL), 2004-02-03:
Jeg vil gerne takke for debatten.
Jeg kunne godt høre, allerede umiddelbart efter at jeg havde fremsat det her forslag, at der var visse misforståelser under opsejling.
Dem tager vi, som de kommer.
Jeg synes bestemt ikke, det er det, der skal være årsagen til, at det her falder på gulvet.
Det er klart, at Enhedslisten ikke mener, at vi skal uddanne hele den danske ungdom til at være Ninja 1, 2, 3 og 4, nej, meningen er selvfølgelig, at de unge skal have en bevidsthed om deres egen krop, og de skal have en bevidsthed om, hvor deres grænser går, og hvordan man skal agere, hvis man bliver udsat for et voldtægtsforsøg, hvad enten det er af ens venner, eller det er på åben gade, eller hvad ved jeg, altså forstået på den måde, at de skal være klar over: Her går min grænse, allerede på nuværende tidspunkt synes jeg, det er ubehageligt, og derfor siger jeg fra.
Og at den unge er klar over, at det er i orden at råbe højt.
Det at råbe højt gør ikke situationen værre, tværtimod gør det at råbe højt faktisk, at mange voldtægtsforsøg aldrig nogen sinde bliver fuldbyrdet.
Det er altså den form for fysisk selvbevidsthed og fysisk selvforsvar, jeg taler om, og ikke at man skal kunne give et knæ i skridtet på et velvalgt tidspunkt eller lignende.
Det var den fysiske del af det.
Den psykiske del af det handler selvfølgelig om selvværd, for noget af det, der også er medvirkende til at forebygge, at man nogen sinde kommer i en situation, hvor man bliver udsat for voldtægt, er, at man har et godt selvværd, at man tør sige fra, at man tør sætte sig i respekt og sætte nogle grænser.
De ting mener jeg er vigtige.
En del af det ligger jo allerede i dag i folkeskolen, en del af seksualvejledningen er jo at diskutere seksualiseret vold.
Så det er jo ikke, fordi man aldrig har overvejet det her tema før.
Jeg mener, at problemet er, at man ikke har sat nok kompetente ressourcer af til at undervise de kommende lærere i det.
Lærerne skriger på at få nogle værktøjer til at tackle seksualiseret vold, til at tackle, at porno i større og større omfang kommer til at være elevernes første møde med sex.
Jeg mener altså, at vi skal have opkvalificeret den danske lærerstand, og når jeg siger, at der på hver skole skal være en lærer, som har et kursus i det her, så er det, fordi der vil være en stor gruppe af lærere, som aldrig kommer igennem den uddannelse, hvis vi ikke tager initiativet nu - de har jo været igennem deres seminarieuddannelse.
Der er det altså vigtigt, at der er tilbud om efteruddannelse, og det er vigtigt, at der på alle skoler - eller i det mindste i alle kommuner - er en person, som en lærer kan henvende sig til og sparre med i en situation, hvor vedkommende mener, der er tale om, at en elev har været udsat for seksualiseret vold, eller at der er risiko for det.
Jeg synes sådan set, at overskriften på Red Barnets brochure om emnet, Man famler jo i blinde, rammer meget spot-on.
Problemet er, at rigtig mange voksne famler i blinde i forhold til at rådgive og vejlede og uddanne børn og unge til at tackle situationer, hvor der kan opstå seksualiseret vold.
Jeg skal sige, at det glæder mig rigtig meget, at ministeren lægger op til, at der skal ses nærmere på seksualvejledningen i forbindelse med, at der skal kigges på lærerseminarierne.
Det er jeg rigtig glad for.
Og jeg er glad for, at stort set alle partier har tilkendegivet, at de er interesseret i netop at kigge på seksualvejledningen i folkeskolerne.
Jeg synes også, det er dejligt at høre, at mange er obs på, at vi kan diskutere psykisk og altså den anden fortolkning af fysisk selvforsvar.
Så tror jeg, vi kan bringe det lidt videre.
18-årig anmeldt af ekskæreste for voldtægt.
Voldtaget på skole.
19-årig voldtaget.
Kvinde tævet og voldtaget i lejlighed.
Tvang 6-årig til sex foran bror.
Væltede sig i børneporno.
Og jeg kan fortsætte, listen er lang.
Jeg har den heroppe.
Det er det, vi skal forebygge i forhold til.
Straf er ikke nok, der skal forebyggelse til.